«Бусалба динга диллача чIоагIа маьл болаш да, моллагIа денна уллача дийната хье тIакхаьчача, башха дац аькха из дале а кхыдола хьайба дале а, оалхазар дале а цох во хьадж хьаухаргйоацаш кIоаг а баьккха наха новкъа хургдоацаш лаьттах из дIадоллар. Дала гештдолда цунна, тха даь-вошас дилла а ший ворда чу бел лелайора, ше ишта денна уллача Даьла кхоллама тIакхаьчача из дIахьуладергдолаш. 1989 шера кхелхав тха даь-воша, доккха оарц даьнна дукха нах тIабаьхка дIавеллар из. Цу хана денз хьа аз а лелабу из болх. Цудухьа чу а ваха хьая ца езаш са машена чу масса хана а тIехьашка уллаш я-кх бел. ЖIали, хьакха, бIехал чIоагIа дегаза а бIеха а лоархI вай, дале а уж а Даьла кхоллам ба цхьа гIулакх кхоачашде низболчо хьакхелла. Тахан, из Даьла кхоллам дIахьулабеш вай хуле, кхоана Дала вайна цох маьл баларал совгIа, арий ара Iокхесса улийтаргдац вай дакъа. МоллагIа кораваь а короргва вай дIахьулде. Цудухьа лерхIам хилабеза моллагIча дийнача хIаманца», — аьнна аз хьайийхача сога бел хьа а ца луш ший болх бир воккхача сага.